钦定古今图书集成/明伦汇编/闺媛典/第329卷 > 楚野辨女
## 钦定古今图书集成/明伦汇编/闺媛典/第329卷 > 楚野辨女

按刘向《列女传》：“楚野辨女者，昭氏之妻也。郑简公使
大夫聘于荆，至于狭路，有一妇人，乘车与大夫毂击，
而折大夫车轴。大夫怒，将执而鞭之。妇人曰：‘君子不
迁怒，不贰过。今于狭路之中，妾已极矣，而子大夫之
仆不肯少引，是以败子大夫之车，而反执妾，岂不迁
怒哉？既不怒仆而反怨妾，岂不贰过哉？《周书》曰：‘无侮
鳏寡，而畏高明’’。”今子列大夫，而不为之表，而迁怒贰
过，释仆执妾，鞭其微弱，岂可谓不侮鳏寡乎？吾鞭则
鞭耳，惜子大夫之丧善也。大夫惭而无以应，遂释而
问之。对曰：“妾楚野之鄙人也。”大夫曰：“曷从我于郑乎？”
对曰：“既有狂夫，昭氏在内矣。”遂去。君子曰：“辨女能以
辞免。《诗》云：‘惟号斯言，有伦有脊’。”此之谓也。